Source: http://civishir.hu/bun/2017/04/eliteltek-a-debreceni-idos-asszonyok-remet
Timestamp: 2017-09-23 16:38:25
Document Index: 1170486

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Megkapta a magáét a debreceni idős asszonyok réme - Civishír.hu
Bűntolvajrabló
Megkapta a magáét a debreceni idős asszonyok réme
Idős nőkre támadt (Fotó: mti)
Hátulról támadt, fojtó fogást alkalmazott.
A Debreceni Járásbíróság csütörtökön kihirdetett ítéletében L. Dávid vádlottat bűnösnek mondta ki mint különös visszaesőt, halmazati büntetésként 8 év börtönbüntetésre ítélte, valamint 8 évre eltiltotta a közügyek gyakorlásától. A vádlott nem bocsátható feltételes szabadságra. A bíróság a vádlottat 89 ezer forint vagyonelkobzással is sújtotta. A vádlottnak három, polgári jogi igényt előterjesztett sértett részére 53 ezer forintot kell megfizetnie.
A vádlottat a Debreceni Járásbíróság egy korábbi ítéletben 2 év 10 hónap fiatalkorúak börtönbüntetésére ítélte, mely büntetéséből kedvezménnyel szabadult. A bíróság most hozott ítéletében az engedélyezett feltételes szabadságot megszüntette, miként elrendelte egy másik ítéletben kiszabott 5 hónap börtönbüntetés utólagos végrehajtását is, tekintettel arra, hogy a jelen ügy cselekményeit a vádlott próbaidő és feltételes szabadság hatálya alatt követte el.
L. Dávid 2016-ban öt idős asszonyt rabolt ki.
A sértetteket hátulról közelítette meg, fojtó fogás közben a füleikben lévő arany fülbevalókat tépte ki, majd elmenekült a helyszínekről. Egy asszonynak a táskáját tépte ki a kezéből.
Süvöltős Zsuzsa, a büntető tanács elnöke az ítélet szóbeli indokolása során kiemelte: a bíróság a büntetés kiszabásakor nyomatékos enyhítő körülményként vette figyelembe, hogy a vádlott a nyomozás során tényfeltáró, beismerő vallomást tett, s olyan cselekmények elkövetését is feltárta a nyomozó hatóságoknak, melyekről nem volt tudomásuk. Szintén enyhítő körülményként értékelte a bíróság a vádlott fiatal felnőtt korát, valamint, hogy a kár kisebb részben megtérült. Ugyanakkor súlyosító körülményként értékelte a bíróság a vádlott büntetett előéletét, s a cselekmények többszörös halmazatát.
A Debreceni Járásbíróság ítélete nem jogerős. A vádlott és védője tudomásul vette az ítéletet, az ügyész viszont három nap gondolkodási időt tartott fenn.
tolvajrabló